Dawid wys Aussies waar die wortels gegrawe isDawid Malan in aksie (Foto: Arif ALI / AFP) Dawid Malan het die Proteas Woensdag gewys hoe om ’n wilgerlat ordentlik te swaai. Malan het in Canberra ’n vuurwarm vertoning gelewer en met 82 lopies vanaf 49 balle die Engelse kolfbeurt geanker onderweg na ’n stewige totaal van 178/7 in hul T20-kragmeting met Australië. Die 35-jarige Malan, wat aan die Hoër Jongenskool Paarl gematrikuleer het, het sewe viere en vier sesse gemoker in ’n beurt wat die grondslag gelê het vir sy span se oorwinning oor die gevaarlike Aussies. Malan en Moeen Ali (44 lopies vanaf 27 balle) het 92 lopies vanaf 52 balle om die vyfde paaltjies gemoker om die Engelse beurt stukrag te gee. Ali het in sy beurt vier viere en twee sesse geslaan en het soos Malan die wilgerlat na hartelus rondgeswaai totdat hy op die grens uitgevang is. Die Aussies se beste bouler was Marcus Stoinis wat met 3/34 geëindig het. Die tuisspan se grofgeskut van Mitchell Starc, Josh Hazelwood en Pat Cummins, wat almal hul terugkeer na die span gemaak het, het bra gemiddeld vertoon en kon tussen hulle slegs twee paaltjies inoes. Die Aussies se kolfbeurt het flouerig begin en met die aanvangspaar van Aaron Finch (13 vanaf 13) en David Warner (3 vanaf 11) terug in die pawiljoen vir 22 lopies, was die tuisspan onder groot druk. Mitchell Marsh (45 vanaf 29) het daarna die Aussies in die prentjie gehou, met Tim David (40 vanaf 23) wat verseker het dat sy span se wenkanse lewendig bly. Die Aussies het 22 lopies vanaf die laaste boulbeurt nodig gehad, maar kon nie daarby uitkom nie, al het Cummins die eerste bal vir ’n reuse-ses gemoker. Die Engelse het uiteindelik met 8 lopies geseëvier deur Australië tot 170/6 te beperk. Die twee spanne meet Vrydag weer in Canberra kragte in hul laaste opwarmingswedstryd vir die T20-Wêreldbekertoernooi. Engeland 178/7 (Dawid Malan 82, Moeen Ali 44. Marcus Stoinis 3/34, Adam Zampa 2/26). Australië 170/6 (Mitchell Marsh 45, Tim David 40. Sam Curran 3/25, Ben Stokes 1/10). Vyftigtalle Woensdag in Christchurch deur twee Suid-Afrikaners van geboorte, Devon Conway en Glenn Phillips, het Nieu-Seeland van ’n maklike oorwinning oor Bangladesj verseker. Die Nieu-Seelanders het Bangladesj met 48 lopies getroef in hul T20-wedstryd in die driehoekige reeks tussen dié twee lande en Pakistan. Conway het 64 lopies vanaf 40 balle aangeteken, waarna Phillips die Bangladesj-boulers met 60 lopies vanaf net 24 balle verwoes het. Hy het vyf sesse in sy warreldwindbeurt gemoker. Opgesomde telkaart: Nieu-Seeland 208/5 (Devon Conway 64, Glenn Phillips 60, Martin Guptill 34, Finn Allen 32. Mohammed Saifuddin 2/37, Ebadot Hossain 2/40). Bangladesj 160/7 (Shakib Al Hasan 70. Adam Milne 3/24, Tim Southee 2/36, Michael Bracewell 2/39).